Só lyk 2021-skoolkalender nou | Maroela Media
Suid-Afrikaanse leerders en onderwysers kan steeds uitsien na slegs een week vir die Aprilvakansie en twee weke vir die wintervakansie vanjaar. Onderwysers se Desembervakansie sal wel nou op dieselfde dag as leerders s'n begin.
Die departement van basiese onderwys het Dinsdag die voorlopige skoolkalender vir 2021 bekend gemaak. Dié kalender sal binnekort in die Staatskoerant gepubliseer word en bevat byna geen van die wysigings wat die onderskeie onderwysvakbonde aan die aangepaste 2021-skoolkalender voorgestel het nie. Vakbonde oorweeg nou hul regsopsies.
Die kalender moes aangepas word aangesien die datum vir die heropening van skole vir die 2021- akademiese jaar met twee weke tot 15 Februarie uitgestel is.
Die departement volstaan daarby dat die eerste kwartaal op 23 April eindig, waarna die tweede kwartaal op 3 Mei afskop en tot 9 Julie duur. Die derde kwartaal duur van 26 Julie tot 1 Oktober en die vierde kwartaal strek van 11 Oktober tot 15 Desember.
Leerders kan hulle dus staal vir 192 skooldae wanneer hulle volgende week terugkeer na die skoolbanke. Die skooljaar bevat gewoonlik 200 skooldae. Onderwysers is reeds sedert die begin van die maand by die skool en sal vanjaar altesaam 202 skooldae in die klaskamer deurbring.
Die departement het wel besluit om weg te doen met die voorgestelde "administratiewe dag" op 17 Desember vir onderwysers, nadat onderwysvakbonde hul ongelukkigheid hieroor uitgespreek het.
Onderwysers se jaar eindig dus nou saam met leerders op 15 Desember.
Dit is egter die enigste aanbeveling waarop die departement ag geslaan het, sê Chris Klopper, uitvoerende hoof van die Suid-Afrikaanse Onderwysersunie (SAOU).
Daar is onder meer gedurende die konsultasieproses aanbeveel dat die wintervakansie met drie weke verleng word en dat die skooljaar reeds einde November eindig.
Klopper sê dit is "onbegryplik" dat die departement steeds die tradisionele 200-skooldaekalender wil handhaaf te midde van die Covid-19-pandemie, aangesien daar geen formele eksamens gaan plaasvind nie maar slegs 'n stelsel van formele toetse. "Daarvolgens wen skole minstens vier tot vyf weke lange onderrigtyd," wys hy daarop.
"Die algehele onderwysgemeenskap van vakbonde en beheerliggaam-organisasies het die kalender verwerp. Dit kom nou voor of die departement doodgewoon lippediens aan die beginsel van samesprekings doen."
Volgens Klopper win vakbonde tans regsadvies in oor die konsultasieproses.
En wat van die mense wat hu; vakansies gereel het rondom die ou kalender word hul en ouers nie in ag geneem nie , Dis net dept maak nes hul wil
Kan jy nou meer………..nou win vakbonde regsadvies in weens die nuwe skoolkalender want hulle wil minder dae werk. Hulle moet versigtig wees, as hulle nog minder wil werk dal hulle die departement moet betaal!!!
En dit nadat hulle amper n jaar by die huis was teen volle salarisse terwyl ouers moes werk teen verminderde of geen salarisse en nog alternatiewe toesig vir hul kinders moes kry.
Die unies moet versigtig wees waarvoor hulle wens…gaan nie so lekker wees as te veel ouers besluit om tuis onderrig te doen en helfte van die onderwysers hulle werk verloor nie? Kan hulle nie vir eens net die belange van die kinders in ag neem nie? Het die kinders nie verlede jaar genoeg tyd verloor nie? Nou wil hulle baklei vir nog?
Die Departement van Onderwys flous hulself. Sodra leerders hul laaste vak skryf tydens nie eindeksamen kom hul nie weer skool toe nie. Dus sluit die skool eintlik al einde November vir die leerders. Die Departement vereis ook dat alle punte en dokumentasie alreeds teen einde November ingelees word.